Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle 'Eurooppalainen elektronisen kaupankäynnin aloite'" CdR 350/97 fin



Virallinen lehti nro C 180 , 11/06/1998 s. 0019



Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle 'Eurooppalainen elektronisen kaupankäynnin aloite'" (98/C 180/03) ALUEIDEN KOMITEA, joka ottaa huomioon komission tiedonannon neuvostolle, Euroopan parlamentille, talous- ja sosiaalikomitealle ja alueiden komitealle "Eurooppalainen elektronisen kaupankäynnin aloite" (), ottaa huomioon Euroopan komission 18. huhtikuuta 1997 Euroopan yhteisön perustamissopimuksen 198 c artiklan ensimmäisen alakohdan mukaisesti tekemän päätöksen pyytää aiheesta komitean lausunto, ottaa huomioon työvaliokuntansa 11. kesäkuuta 1997 tekemän päätöksen antaa lausunnon valmistelu alavaliokunta 3:n "Tietoliikenne" tehtäväksi, ottaa huomioon alavaliokunta 3:n marraskuun 13. päivänä 1997 hyväksymän lausuntoluonnoksen CdR 350/97 rev., jonka esittelijä oli Esa Latva-Rasku (), hyväksyi 12. 13. maaliskuuta 1998 pitämässään 22. täysistunnossa (maaliskuun 12. päivän kokouksessa) seuraavan lausunnon. 1. Tausta 1.1. Tiedonannon "Eurooppalainen elektronisen kaupankäynnin aloite" tavoitteena on edistää elektronisen kaupankäynnin voimakasta kasvua Euroopassa. Tarkoituksena on antaa yhdenmukainen poliittinen perusta yhteisön tuleville toimenpiteille ja määritellä yhteinen eurooppalainen suhtautumistapa maailmanlaajuisen yhteisymmärryksen saavuttamiseksi kansainvälisissä neuvotteluissa. 1.2. Aloitteen lähtökohtana ovat Euroopan yritysten erityisominaisuudet ja sen sosiaalinen ja kulttuurinen moninaisuus. Aloitteessa esitellään eurooppalainen lähestymistapa elektronisen kaupankäynnin kehittämiseksi maailmanmarkkinoilla. 1.3. Aloitteen mukaan on elektronisen kaupankäynnin edistämiseksi käynnistettävä poliittiset keskustelut ja toimenpiteet, on pyrittävä aktiivisesti edistämään maailmanlaajuista yhteentoimivuutta, on varmistettava yhtenäismarkkinoiden periaatteiden mukainen lainsäädäntö- ja sääntely-ympäristö, edistettävä suotuisaa liiketoimintaympäristöä ja kehitettävä elektronisen kaupankäynnin ja elektronisen hallinnon välistä yhteisvaikutusta. 1.4. Alueiden komitea katsoo, että elektronisen kaupankäynnin odotettavissa olevalla nopealla kasvulla tulee olemaan alueellisesti suuria vaikutuksia ja se tarjoaa monia mahdollisuuksia eurooppalaisille kuluttajille ja yrityksille. Poliittisiin toimenpiteisiin tarvitaan mukaan alueita, valtioiden hallituksia ja eurooppalaisia toimielimiä. 2. Tiedonannon pääsisältö 2.1. Elektroninen kaupankäynti sisältää haasteita ja mahdollisuuksia sekä myös toimintoja, joista jotkut ovat vakiintuneita, mutta suurin osa uusia. Internetin yleistyminen vaikuttaa ratkaisevasti kaupankäynnin muotoihin ja mahdollisuuksiin. 2.2. Suoran ja epäsuoran elektronisen kaupan nopea käyttöönotto on haaste kaupalle, teollisuudelle ja hallituksille. Elektroninen kaupankäynti edellyttää tehokkaiden jakelukanavien kehittämistä. 2.3. Euroopan yhtenäismarkkinoiden ja -valuutan käyttö edistää Euroopan asemaa pääkilpailijoihinsa nähden ja vaikuttaa elektronisen kaupankäynnin yleistymiseen. 2.4. Televiestintämarkkinoiden avoimuus ja kilpailu edistää elektronisessa kaupankäynnissä tarvittavan tietoliikenneinfrastruktuurin kehittymistä. 2.5. Elektronisen kaupankäynnin järjestelmien maailmanlaajuinen yhteentoimivuus ja maksujärjestelmien kehittäminen on varmistettava. 2.6. Yhtenäinen lainsäädäntö ja sääntely-ympäristö on varmistettava koko yhteisön alueella. Yritysten ja kuluttajien luottamus järjestelmiin on taattava kiinnittämällä erityistä huomiota elektronisen kaupankäynnin turvatekniikoihin ja maailmanlaajuisiin sopimuksiin. 2.7. Elektroniselle kaupankäynnille suotuisaa liiketoimintaympäristöä on edistettävä mm. lisäämällä tietoisuutta, koulutuksella ja pilottihankkeilla. Julkishallinto on avainasemassa elektronisen kaupankäynnin nopeassa käyttöönotossa. 2.8. Tämän »Eurooppalaisen elektronisen kaupankäynnin aloitteen» erityistoimet liittyvät tietoyhteiskunnan aloitteiden kokonaisuuteen ja jatkuvaan toimintasuunnitelmaan. Komission poliittinen tavoite on toteuttaa tämä teknisten, sääntely- ja tukitoimien kokonaisuus kiireellisesti vuoteen 2000 mennessä. 3. Tiedonantoa koskevia huomioita 3.1. Elektronisen kaupankäynnin yleisestä merkityksestä 3.1.1. Alueiden komitea toteaa, että elektronisella kaupankäynnillä on erittäin tärkeä rooli tietoyhteiskunnan kehityksessä ja että se tarjoaa Euroopalle valtavia mahdollisuuksia. 3.1.2. Alueiden komitea korostaa Euroopan vahvuusalueiden (kuten kulttuurinen moninaisuus, yhtenäismarkkinat ja -valuutta, vahva tekninen ja tietoliikenneinfrastruktuuri) hyödyntämisen tärkeyttä maailmanlaajuisessa elektronisessa kilpailussa. 3.1.3. Alueiden komitea kiinnittää komission huomiota Euroopan yhtenäisyyden tärkeään merkitykseen elektronisen kaupankäynnin mahdollisuuksien käyttöönotossa. 3.1.4. Alueiden komitea kuitenkin toteaa elektronisen kaupankäynnin voimakkaan kasvun tuovan alueille sekä mahdollisuuksia (kuten markkinoiden laajentuminen, syrjäisten seutujen palvelujen parantuminen) että uhkia (esimerkiksi kaupan keskittyminen, Euroopan alueiden välisten erojen kasvu). Lisäksi uhkia sisältyy tavaroiden ja palvelujen lainmukaisuuden kontrollointiin, koska Internet-kauppa saattaa olla ongelmallista alueiden oman lainsäädännön valvonnan kannalta. 3.2. Infrastruktuuri, teknologia, palvelut 3.2.1. Alueiden komitea pitää erittäin tärkeänä elektronisen kaupankäynnin infrastruktuurin ja palveluiden alueellisten hinta-, laatu- ja saatavuuserojen tasoittamista, jotta syrjäiset alueet täysin pääsisivät maailmanlaajuisille markkinoille ja jotta alueita ei jäisi eristyksiin. 3.2.2. Alueiden komitea korostaa Euroopan rakennerahastojen merkitystä alueiden välisten erojen tasoittamisessa ja samalla yhdenvertaisempien mahdollisuuksien luomisessa maailmanlaajuisille markkinoille pääsyyn. 3.2.3. Alueiden komitean mielestä on tärkeää kehittää alueellisesti yritysten ja julkishallinnon elektronista kauppaa horisontaalisesti ja monilla toimialoilla. Maaseutuelinkeinoihin ja maatalouteen liittyvän toiminnan elektronisen kaupan edellytysten kehittäminen on myös tärkeää alueiden kannalta. 3.2.4. Alueiden komitea katsoo, että eurooppalaista elektronisen kaupankäynnin standardointia on kiirehdittävä siten, että yhteensopivuus varmistetaan maailmanlaajuisesti. 3.2.5. Helppokäyttöisten järjestelmien kehittäminen on varmistettava yritysten, kuluttajien ja julkisen sektorin yhteistyön avulla ja ottamalla huomioon monikulttuurisuus ja -kielisyys. 3.3. Elektronista kaupankäyntiä suosiva lainsäädäntö 3.3.1. Alueiden komitea yhtyy komission näkemykseen yritysten ja kuluttajien tarpeita vastaavan lainsäädännön toteuttamisesta ja joustavuuden takaamisesta nopean kehityksen turvaamiseksi, luottamuksen rakentamiseksi ja yhtenäismarkkinoille pääsyn varmistamiseksi. 3.3.2. Alueiden komitea pitää tärkeänä yhteisen lainsäädännön kehittämistä siten, että alueiden erilaiset kulttuuriset ja sosiaaliset tarpeet otetaan huomioon. 3.3.3. Alueiden komitean mielestä pankkitoiminnan sääntöjen yhtenäisyys, turvallisuuden varmistaminen sekä ostajan, myyjän että pankin kannalta, tekijänoikeudet ja yritysten perustaminen ja toimintaoikeudet kuuluvat tärkeimpiin luottamusta rakentaviin ja yhtenäismarkkinoille pääsyä varmistaviin lainsäädännöllisiin toimenpiteisiin. 3.3.4. Alueiden komitea katsoo, että elektroninen kaupankäynti saattaa luoda paikallishallinnon verojärjestelmän toimivuudelle ja laittoman kaupankäynnin valvonnalle uhkia, joita tiedonannossa ei ole riittävästi huomioitu. 3.3.5. Alueiden komitea katsoo, että yhtenäinen eurooppalainen valuutta ja tehokas ja turvallinen elektroninen maksujärjestelmä vaikuttavat erittäin positiivisesti elektronisen kaupan edellytysten kehittymiseen. 3.3.6. Alueiden komitea korostaa maailmanlaajuisen elektronista kaupankäyntiä koskevan yhtenäisen lainsäädännön luomista ja komission työn tärkeyttä tämän varmistamiseksi. 3.4. Suotuisan toimintaympäristön edistäminen 3.4.1. Alueiden komitea yhtyy komission näkemykseen, että kunnilla ja alueilla on tärkeä asema elektronisen kaupankäynnin edistäjänä ja edellytysten luojana. 3.4.2. Kuntien ja alueiden, jotka tuntevat alueensa yritykset ja kuluttajat, on tuettava tietoisuuden lisäämistä, tärkeiden taitojen kuten tietoverkkojen käytön oppimista ja rohkaistava etenkin pk-yrityksiä ottamaan käyttöön uusia kaupankäyntitapoja, uutta tekniikkaa ja innovaatioita. 3.4.3. Lisäksi on edistettävä yritysjärjestöjen harjoittamaa tiedotusta elektronisen kaupankäynnin mahdollisuuksista alueiden pk-yritysten kannalta kehittämällä ja esittelemällä pilottihankkeita. 3.4.4. Alueiden ja yritysten kehittämisstrategioihin on sisällytettävä elektronisen kaupankäynnin edellytykset ja mahdollisuudet. 3.4.5. Julkishallinnon tulee edistää alueiden kehitystä omaksumalla myönteinen ja aktiivinen asenne elektronisen kaupankäynnin edistämiseen esimerkiksi Ruotsin alue- ja paikallishallinnon saamien kokemusten valossa. Alueiden komitea kiinnittää huomiota yhteisön, valtakunnan ja alue- ja paikallishallinnon tasoilla elektronisen kaupankäynnin ansiosta syntyviin säästöihin sekä toisaalta kilpailua edistävään vaikutukseen. 3.4.6. Alueiden komitean mielestä julkishallinnolla on tärkeä rooli alueidensa tietoverkkojen kehittämisessä varsinkin syrjäisimmillä alueilla. 3.4.7. Alueiden komitea korostaa kuluttajan valinnanmahdollisuuksien lisääntyvän myös syrjäseuduilla, mutta kiinnittää huomiota myös huolto- ja kuljetustoimintojen ylläpitämisen tärkeyteen ja toisaalta elektronisen kaupankäynnin paikalliselle yritystoiminnalle mahdollisesti luomaan uhkaan. 3.4.8. Alueiden komitea katsoo, että sen tulisi aktiivisesti osallistua käynnissä olevaan IDA-ohjelmaan, joka koskee hallintojen väliseen yhteensopivuuteen liittyviä ohjeita ja toimenpiteitä telematiikkaan perustuvassa hallintojen välisessä tietojenvaihdossa, ja muihin eurooppalaisiin elektronista kaupankäyntiä kehittäviin hankkeisiin. 4. Loppupäätelmät Alueiden komitea 4.1. katsoo elektronisen kaupankäynnin mahdollisuuksilla olevan suuri merkitys alueelliselle kehitykselle ja koheesion vahvistamiselle, 4.2. pitää tärkeänä Euroopan yhtenäisyyttä ja maailmanlaajuista näkökulmaa rajattoman elektronisen kaupankäynnin edistämisessä, 4.3. korostaa sekä elektronisen kaupankäynnin luomia uhkia että sen tuomia mahdollisuuksia alueellisen kehityksen kannalta, 4.4. katsoo julkishallinnon toimilla olevan alueiden kannalta tärkeä merkitys elektronisen kaupankäynnin edistäjänä ja edellytysten luojana, 4.5. korostaa yhtenäisen lainsäädännön merkitystä yritysten ja kuluttajien luottamuksen kannalta tällä nopeasti muuttuvalla teknisellä alalla, 4.6. katsoo Euroopan yhtenäismarkkinoiden ja yhtenäisvaluutan kehittävän merkittävästi elektronisen kaupankäynnin edellytyksiä ja Euroopan kilpailukykyä. Bryssel, 12. maaliskuuta 1998. Alueiden komitean puheenjohtaja Manfred DAMMEYER () KOM(97) 157 lopull. () Koska Esa Latva-Rasku ei ole enää alueiden komitean jäsen, Risto Koivisto korvasi hänet maaliskuun 12. päivän 1998 täysistunnossa.